SIR ঘরে ফিরিয়ে দিল ২৬ বছর আগে হারিয়ে যাওয়া রমজানকে

জাহাঙ্গীর হোসেন, ভাঙর- এসআইআর–কে (SIR) ঘিরে যখন রাজ্যজুড়ে চাঞ্চল্য, ঠিক তখনই এই ভোটার তালিকা সংশোধনই ফিরিয়ে দিল এক হারিয়ে যাওয়া ছেলেকে তার পরিবারে। প্রায় ২৬ বছর পরে নিজের শিকড়ের সন্ধান পেলেন ভাঙড়ের (Bhangar) রমজান আলি (Ramzan Ali) , যাকে ছোটবেলায় সবাই ডাকত ‘বাবু’ নামে।

মাত্র ১২-১৩ বছর বয়সে বাবা–মা হারানোর পর গাড়ি চালানোর নেশায় এক ট্রাকচালকের সঙ্গে বাড়ি ছেড়ে বেরিয়ে পড়া রমজান ঘুরেছেন মুম্বাই, দিল্লি, পাঞ্জাব, রাজস্থান–সহ নানা রাজ্যে। বড় হয়ে গাড়ি চালানোই হয় পেশা। পরে মুর্শিদাবাদে বিয়ে, তারপর বীরভূমের নোয়াপাড়া গ্রামে স্থায়ী হন। পরিবার, সন্তান—সব কিছুই তৈরি হয়েছে নতুন ঠিকানায়। কিন্তু পুরোনো স্মৃতি ও ঠিকানা হারিয়ে গিয়েছিল অনেক আগেই।

সম্প্রতি ভোটার সংশোধনের (এসআইআর) জন্য পুরোনো তথ্য চাওয়া হলে নথি জোগাড় করতে গিয়ে আবার জেগে ওঠে শিকড়ে ফেরার ইচ্ছে। মাথায় শুধু দুটি নাম—হাতিশালা গাবতলা আর মামার গ্রাম কোঁচপুকুর। শুক্রবার প্রথমে হাতিশালা এলেও বাড়ি চিনতে পারেননি। শেষমেশ কোঁচপুকুরে স্থানীয়দের সাহায্যে খুঁজে পান মামার বাড়ি। মামা আবার সঙ্গে করে নিয়ে যান তার শৈশবের বাড়িতে। আবেগে ভরে ওঠে দুই পক্ষই।

রমজানের বলেন,“এত বছর পর ঠিকানা মনে ছিল না। কিন্তু এসআইআর–এর কারণে নথি খুঁজতে গিয়ে পরিবারের পথও খুঁজে পেলাম।”

আরও পড়ুন- NIA পরিচয়ে প্রতারণা! ভুয়ো তদন্তকারীর নাটক ফাঁস

দাদা সোবান মোল্লা বলেন,“অনেক চেষ্টা করেও খুঁজেও পাইনি। তবু বিশ্বাস ছিল সে বেঁচে আছে। এসআইআরই আজ তাকে আমাদের কাছে ফিরিয়ে দিল।

দেখুন আরও খবর-